KOMISIJAS REGULA (ES) 2019/649

(2019. gada 24. aprīlis),

ar ko attiecībā uz transtaukskābēm, kuras nav dzīvnieku izcelsmes taukos dabiski esošas transtaukskābes, groza Eiropas Parlamenta un Padomes Regulas (EK) Nr. 1925/2006 III pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2006. gada 20. decembra Regulu (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (1) un jo īpaši tās 8. panta 2. punktu,

tā kā:

(1) Saskaņā ar Regulu (EK) Nr. 1925/2006 Komisija pēc savas iniciatīvas var pieņemt lēmumu vielu, kas nav vitamīns un minerālviela, vai sastāvdaļu, kurā šāda viela ietilpst, ja minētā viela ir saistīta iespējamām briesmām patērētājiem, kā norādīts minētās regulas 8. panta 1. punktā, iekļaut minētās regulas III pielikumā, kurā norādītas vielas, kuru lietošana pārtikas produktos ir aizliegta vai ierobežota vai kuras pārbauda Savienības iestādes.

(2) 2009. gada 4. decembrī Eiropas Pārtikas nekaitīguma iestāde (“Iestāde”) pieņēma zinātnisku atzinumu (2), kurā secināts, ka transtaukskābju devai vajadzētu būt pēc iespējas zemākai uzturvielu ziņā pienācīga uztura kontekstā.

(3) 2015. gada 3. decembrī Komisija pieņēma ziņojumu par transtaukskābēm pārtikas produktos un Savienības iedzīvotāju ikdienas uzturā (3). Ziņojumā atgādināts, ka Savienībā galvenais nāves cēlonis ir koronārā sirds slimība, un transtaukskābes lielās devās ārkārtīgi palielina sirds slimības iegūšanas risku – vairāk nekā jebkura cita uzturviela, rēķinot uz vienu kaloriju.

(4) Ziņojumā secināts, ka ar tiesību aktiem noteiktas pārtikā pieļaujamo rūpniecisko transtaukskābju robežvērtības ieviešana būtu visefektīvākais pasākums, ja ņem vērā sabiedrības veselību, patērētāju aizsardzību un saderību ar iekšējo tirgu.

(5) 2018. gada 30. aprīlī Komisija Iestādi aicināja apkopot Iestādes jau izdoto zinātnisko ieteikumu rezultātus par transtaukskābju ietekmi uz veselību, it īpaši par uzturvērtības un veselīguma norādēm, uzturā pieļaujamām atsauces vērtībām un pārtikas piedevām, un informēt Komisiju, kā šie zinātniskie ieteikumi ir saistīti ar pašreizējiem mērķiem un ieteikumiem par transtaukskābju devām veselības saglabāšanas nolūkā.

(6) 2018. gada 19. jūnijā Iestāde savu secinājumu sniedza zinātniskas un tehniskas palīdzības veidā. Balstoties uz pieejamo zinātnisko pierādījumu pārskatu, tā secināja (4), ka, pēc jaunākajiem valstu un starptautiskajiem ieteikumiem, transtaukskābju devām uzturā vajadzētu būt pēc iespējas zemākām.

(7) 2018. gada 15. maijā Pasaules Veselības organizācija aicināja rūpnieciski ražotas transtaukskābes izskaust no pasaules pārtikas piegādes ķēdes (5).

(8) Transtaukskābes ir vielas, kam konstatēta kaitīga ietekme uz veselību; tie nav vitamīni un minerālvielas. Tāpēc šīs vielas būtu jāiekļauj Regulas (EK) Nr. 1925/2006 III pielikuma B daļā un to pievienošana pārtikas produktiem vai lietošana pārtikas produktu ražošanā būtu jāatļauj tikai saskaņā ar minētajā pielikumā precizētajiem nosacījumiem, ņemot vērā jaunākās zinātnes un tehnikas atziņas.

(9) Regulas (EK) Nr. 1925/2006 III pielikuma B daļā terminiem “tauki” un “transtaukskābes” [trans-taukskābes] būtu jāpiemēro definīcijas, kas attiecīgajiem terminiem sniegtas Eiropas Parlamenta un Padomes Regulas (ES) Nr. 1169/2011 (6) I pielikumā, un terminam “mazumtirdzniecība” būtu jāpiemēro definīcija, kas sniegta Eiropas Parlamenta un Padomes Regulas (EK) Nr. 178/2002 (7) 3. panta 7. punktā.

(10) Lai atvieglotu šīs regulas piemērošanu, būtu jāparedz prasība, ka pārtikas apritē iesaistītie uzņēmēji, kuri piegādā pārtiku citiem pārtikas apritē iesaistītajiem uzņēmējiem, kas nav mazumtirgotāji, sniedz tiem informāciju par tādu transtaukskābju saturu, kuras nav dzīvnieku izcelsmes taukos dabiski esošas transtaukskābes, ja šis saturs pārsniedz 2 gramus uz 100 gramiem tauku.

(11) Lai pārtikas apritē iesaistītie uzņēmēji varētu pielāgoties jaunajām prasībām, kas izrietēs no šīs regulas, būtu jāpieņem piemēroti pārejas pasākumi.

(12) Tāpēc Regula (EK) Nr. 1925/2006 būtu attiecīgi jāgroza.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Transtaukskābju, kuras nav dzīvnieku izcelsmes taukos dabiski esošas transtaukskābes, saturs pārtikā, kas paredzēta galapatērētājam, un pārtikā, kas paredzēta piegādei mazumtirdzniecībā, nepārsniedz 2 gramus uz 100 gramiem tauku.

2. pants Pārtikas apritē iesaistītie uzņēmēji, kuri citiem pārtikas apritē iesaistītajiem uzņēmējiem piegādā pārtiku, kas nav paredzēta galapatērētājam vai nav paredzēta piegādei mazumtirdzniecībā, nodrošina, ka pārtikas apritē iesaistītajiem uzņēmējiem, kam attiecīgo pārtiku piegādā, tiek sniegta informācija par tādu transtaukskābju saturu, kuras nav dzīvnieku izcelsmes taukos dabiski esošas transtaukskābes, ja šis saturs pārsniedz 2 gramus uz 100 gramiem tauku.

3. pants Regulas (EK) Nr. 1925/2006 III pielikuma B daļu groza saskaņā ar šīs regulas pielikumu.

4. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Pārtiku, kas neatbilst šīs regulas prasībām, var turpināt laist tirgū līdz 2021. gada 1. aprīlim (ieskaitot).

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 24. aprīlī Komisijas vārdā – priekšsēdētājs Jean-Claude JUNCKER

(1) OV L 404, 30.12.2006., 26. lpp.

(2) EFSA Diētisko produktu, uztura un alerģiju zinātnes ekspertu grupa (NDA); Scientific Opinion on Dietary Reference Values for fats, including saturated fatty acids, polyunsaturated fatty acids, monounsaturated fatty acids, trans fatty acids, and cholesterol. EFSA Journal, 2010; 8(3):1461.

(3) COM(2015) 619 final, 3.12.2015.

(4) EFSA, 2018. Scientific and technical assistance on trans fatty acids. EFSA supporting publication 2018:EN-1433. 16. lpp. doi:10.2903/sp.efsa.2018.EN-1433.

(5) REPLACE – an Action package to eliminate industrially-produced trans fatty acids, atsauce WHO/NMH/NHD/18.4, 2018. gada maijs.

(6) Eiropas Parlamenta un Padomes 2011. gada 25. oktobra Regula (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).

(7) Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).